CELEX: 62019CN0623
Language: el
Date: 2019-08-21 00:00:00
Title: Υπόθεση C-623/19 P: Αναίρεση που άσκησε στις 21 Αυγούστου 2019 η Alfamicro – Sistemas de computadores, Sociedade Unipessoal, L.da, κατά της αποφάσεως που εξέδωσε το Γενικό Δικαστήριο (δεύτερο τμήμα) στις 28 Ιουνίου 2019 στην υπόθεση T-64/18, Alfamicro κατά Επιτροπής

14.10.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 348/13
            
         
      Αναίρεση που άσκησε στις 21 Αυγούστου 2019 η Alfamicro – Sistemas de computadores, Sociedade Unipessoal, L.da, κατά της αποφάσεως που εξέδωσε το Γενικό Δικαστήριο (δεύτερο τμήμα) στις 28 Ιουνίου 2019 στην υπόθεση T-64/18, Alfamicro κατά Επιτροπής
      (Υπόθεση C-623/19 P)
      (2019/C 348/14)
      Γλώσσα διαδικασίας: η πορτογαλική
      
         Διάδικοι
      
      
         Αναιρεσείουσα: Alfamicro – Sistemas de computadores, Sociedade Unipessoal, Lda. (εκπρόσωποι: G. Gentil Anastácio και D. Pirra Xarepe, advogados, και M. Stock da Cunha, advogada estagiária)
      
         Αντίδικος κατ’ αναίρεση: Ευρωπαϊκή Επιτροπή
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει την απόφαση του Γενικού Δικαστηρίου στην υπόθεση T-64/18 (1)
                  
               
            
                  —
               
               
                  να ακυρώσει την απόφαση C(2017) 8839 τελικό της Επιτροπής, της 13ης Δεκεμβρίου 2017·
               
            
                  —
               
               
                  να καταδικάσει την Ευρωπαϊκή Επιτροπή στο σύνολο των δικαστικών εξόδων.
               
            
         Λόγοι αναιρέσεως και κύρια επιχειρήματα
      
      Η αναιρεσείουσα υποστηρίζει ότι γενεσιουργός αιτία των απαιτήσεων από σύμβαση είναι η ίδια η σύμβαση. Για τον λόγο αυτό, εφόσον η Επιτροπή δεν προέβαλε τις αξιώσεις της με την αναγνωριστική αγωγή, μολονότι είχε τη σχετική δυνατότητα, δεν δικαιούται, μετά την έκδοση της δικαστικής απόφασης, να εκδώσει εκτελεστούς τίτλους σχετικά με το ποσό της υπερανάληψης.
      Η Επιτροπή ενήργησε κατά κατάχρηση εξουσίας.
      Με την αναγνωριστική απόφασή του (T-831/14) (2), το Γενικό Δικαστήριο αποφάνθηκε επί της απαίτησης της Επιτροπής η οποία απορρέει από τη συμφωνία επιχορήγησης και όχι, όπως πεπλανημένα εκτιμά το Γενικό Δικαστήριο, επί των μη επιλέξιμων δαπανών για το διάστημα που αφορούσε ο έλεγχος.
      Το διατακτικό της απόφασης επί της αναγνωριστικής αγωγής (T-831/14) δεν θέτει περιορισμούς όσον αφορά την απαίτηση, το χρονικό διάστημα ή τις δαπάνες.
      Ένας μόνον εκτελεστός τίτλος αντιστοιχεί σε μία μόνον υποχρέωση, ήτοι στην απαίτηση σύμφωνα με τους όρους της συμφωνίας επιχορήγησης.
      Δεν νοείται το μεν Γενικό Δικαστήριο να καθορίζει οριστικώς μια απαίτηση, ο δε δανειστής, στη συνέχεια, να υποστηρίζει ότι, εν τέλει, δεν έχουν υπολογιστεί όλα τα ποσά.
      Η αναιρεσείουσα προβάλλει ότι, καθόσον με την αναγνωριστική αγωγή επιδιώκεται ο προσδιορισμός της συμβατικής απαίτησης της Ένωσης, η Επιτροπή δεν επιτρέπεται να εκδίδει εκτελεστούς τίτλους χωρίς να έχει ως σημείο αναφοράς την απόφαση του Γενικού Δικαστηρίου.
      Εφόσον η αναγνωριστική αγωγή αφορά τη συμβατική απαίτηση της Επιτροπής έναντι του οφειλέτη, η αρμοδιότητα του Γενικού Δικαστηρίου να καθορίζει την απαίτηση αποκλείει την εξουσία της Επιτροπής να εκδίδει τίτλους οι οποίοι παρακάμπτουν την απόφαση.
      
         (1)  EU:T:2019:453.
      
         (2)  Βλ. υπόθεση C-14/18 P.